Hovedparten af de 1515 tilskuere, der havde indfundet sig på DS Arena mandag aften kunne tage hjem med et betydeligt smil på læben. Hjemmeholdet bankede lokalrivalerne fra Vendsyssel FF med hele 4-0 og Hobro lod ikke modstanderne få et ben til jorden. Første scoring faldt efter 14 minutter, men hjemmeholdet kunne have været foran allerede efter tre, da franske Wilfried Domoraud på et flot indlæg fra Lucas Jensen fik sendt bolden over mål. Første målscorer blev istedet Anders Holvad, der fra tæt under mål flugtede bolden i nettet. Forarbejdet stod Jonas Brix-Damborg for. Færste halvleg bød ikke på flere mål, men efter pausen tog tingene fart. Efter 50 minutter slog Kasper Povlsen til. Efter en flad aflevering fra Lucas Jensen fik han i to omgange afsluttet på Nikolai Flø og så stod der 2-0. Syv minutter senere kom Sebastian Andersen på måltavlen, da han med en "Panenka"-manøvre satte bolden i mål til 3-0 og i 76. minut blev Anders Holvad dobbelt målscorer til kampens resultat. Hobro IK er inde i en god stime, og har nu, efter en sløj start i 1. division, vundet deres seneste tre kampe. De er placeret på en øjeblikkelig tredjeplads i tabellen mens Vendsyssel FF ligger på 11. pladsen med blot fire point.

Referat:
Vendsyssel FF fik ikke et ben til jorden, da de mandag aften gæstede DS Arena i Hobro.